ప్రియ ఆనంద్

ప్రియ ఆనంద్ ఒక భారతీయ నటి. ఈమె తమిళ, మలయాళ, హిందీ, కన్నడ, తెలుగు చిత్రాలలో నటించింది. అమెరికాలో ఉన్నత చదువులు ముగించిన తర్వాత ఈమె 2008లో నటనా వృత్తిని చేపట్టింది. ఈమె తొలిసారి తమిళ యాక్షన్ థ్రిల్లర్ వామనన్ చిత్రంలో తెరపై కనిపించింది. తరువాత ఆమె తెలుగు సినీరంగ ప్రవేశం లీడర్ అనే సినిమాతో మొదలయ్యింది. 2012లో ఈమె బాలీవుడ్‌లో అడుగు పెట్టింది. ఇంగ్లీష్ వింగ్లీష్ సినిమాతో ప్రారంభమైన ఈమె హిందీ సినిమా ప్రస్థానం ఫూక్రే, రంగ్రేజ్, ఫూక్రే రిటర్న్స్ సినిమాల వరకూ కొనసాగింది. తెలుగులో ఈమె రామ రామ కృష్ణ కృష్ణ, 180, కో అంటే కోటి అనే సినిమాలలో కూడా నటించింది.

ప్రారంభ జీవితం
ప్రియ 1986, సెప్టెంబర్ 17న చెన్నై నగరంలో రాధ, భరద్వాజ్ ఆనంద్ దంపతులకు జన్మించింది. ఈమె తండ్రి తెలుగు మరాఠీ మూలాలను కలిగి ఉన్నాడు. కుటుంబ నేపథ్యం కారణంగా ఈమె బాల్యం హైదరాబాదు, చెన్నైలలో గడిచింది. ఈ కారణం వల్ల ఈమెకు తెలుగు, తమిళ భాషలలో ప్రావీణ్యం లభించింది. వీటితో పాటు ఈమెకు ఇంగ్లీషు, బెంగాలీ, హిందీ, మరాఠీ, స్పానిష్ భాషలలో ప్రవేశం ఉంది.

ఈమెకు బాల్యం నుండే సినిమాల పట్ల వ్యామోహం ఉంది. సినిమా నిర్మాణంలో సాంకేతిక రంగాలలో పనిచేయాలన్న కలలు కనేది. కాని నటినవుతానని ఎన్నడూ ఊహించలేదు. ఈమె తన ఉన్నత విద్యాభ్యాసం కొరకు అమెరికా వెళ్ళింది. తన కలలు కన్న భవిష్యత్తు కోసం ఆమె కమ్యూనికేషన్స్, జర్నలిజంలలో ఉన్నత చదువులు చదువుకుంది. అమెరికాలో చదువు ముగిసిన తర్వాత ఈమె 2008లో భారతదేశానికి తిరిగి వచ్చి చెన్నైలో తన తాత, అమ్మమ్మల వద్ద నివసించింది. ఈమె మొదట మోడలింగ్ రంగంలో అడుగుపెట్టి "న్యూట్రిన్ మహా లాక్టో", "ప్రిన్స్ జ్యువెలరీ", "క్యాడ్‌బరీ డెయిరీ మిల్క్" వంటి వ్యాపార ప్రకటనలలో నటించింది.

వృత్తి
ఈమె "పుగైప్పదం" అనే తమిళ సినిమా ద్వారా సినిమా రంగ ప్రవేశం చేయాల్సి ఉంది. ఆ సినిమాలో నటించడానికి ముందుగా అంగీకారం కుదుర్చుకున్నా ఆ సినిమా విడుదల ఆలస్యం కావడంతో "వామనన్" ఈమె నటించిన తొలి సినిమాగా పరిగణించ బడుతోంది. ఈ యాక్షన్ థ్రిల్లర్ సినిమాలో ఈమె సరసన జై అనే తమిళ నటుడు నటించాడు. యువన్ శంకర్ రాజా సంగీత దర్శకత్వం వహించిన ఈ సినిమా విడుదలకు ముందే మంచి పేరు తెచ్చుకుంది.

తరువాత ఈమె 23కు పైగా సినిమాలలో నటించింది. ఈమె హరీష్, దగ్గుబాటి రానా, రిచా గంగోపాధ్యాయ, అర్జున్ సర్జా, సిద్ధార్థ్, నిత్యా మీనన్, శ్రీదేవి, శర్వానంద్, శ్రీహరి, జక్కీ భగ్నాని, పుల్కిత్ సామ్రాట్, శివ కార్తికేయన్, శివ, విక్రమ్‌ ప్రభు, జె.డి.చక్రవర్తి, అథర్వ, విమల్, గౌతం కార్తీక్, జి.వి.ప్రకాష్ కుమార్, సిమ్రాన్, పృథ్వీరాజ్ సుకుమారన్, పునీత్ రాజకుమార్, అశోక్ సెల్వన్, నివిన్ పౌలీ వంటి నటీనటులతో కలిసి నటించింది. ఐ.అహ్మద్, రాజేష్ లింగం, శేఖర్ కమ్ముల, శ్రీవాస్, జయేంద్ర పంచాపకేశన్, గౌరీ షిండే, అనీష్ కురువిల్లా, ప్రియదర్శన్, మృగదీప్‌ సింగ్ లాంబా, ఆర్.ఎస్.దురై సెంథిల్ కుమార్, కిరుతిగ ఉదయనిధి, ఆనంద్ శంకర్, యువరాజ్ బోస్, ఆర్.కన్నన్, ఐశ్వర్య ధనుష్, అధిక్ రవిచంద్రన్, జయ్ కె., రాజదురై, సంతోషం ఆనంద్రం, టి.జె.జ్ఞానవేల్, రోషన్ ఆండ్రూస్, ప్రశాంత్ రాజ్ మొదలైన దర్శకులు, దిల్ రాజు వంటి నిర్మాతలు, యువన్ శంకర్ రాజా, గంగై అమరన్, ఎం.ఎం.కీరవాణి, శివమణి, దేవీశ్రీ ప్రసాద్ మొదలైన సంగీత దర్శకులు పనిచేసిన సినిమాలలో ఈమె నటించింది.

సేవా కార్యక్రమాలు
2011, జూన్ 20వ తేదీన ఈమెను తమిళనాడు, ఆంధ్రప్రదేశ్ తరఫున సేవ్ ది చిల్డ్రన్ కార్యక్రమం ప్రచారానికై బ్రాండ్ అంబాసిడార్‌గా నియమించారు.

ఫిల్మోగ్రఫీ

వెబ్ సిరీస్

మూలాలు

బయటి లింకులు

ఇవి కూడా చూడండి
 భారతీయ సినిమా నటీమణులు జాబితా

భారతీయ సినిమా నటీమణులు
హిందీ సినిమా నటీమణులు
కన్నడ సినిమా నటీమణులు
తమిళ సినిమా నటీమణులు
తెలుగువారు
తెలుగు సినిమా నటీమణులు
జీవిస్తున్న ప్రజలు
మరాఠీ వ్యక్తులు
చెన్నై వ్యక్తులు